|  |
| --- |
| ***Stručni komentar***  **NOVI ZAKON O OSNOVAMA SISTEMA OBRAZOVANJA I VASPITANJA**  **• Pregled novih zakonskih rešenja •** |

***Novi Zakon o osnovama sistema obrazovanja i vaspitanja ("Sl. glasnik RS", br. 88/2017*** dalje: Zakon) u primeni je od 7. oktobra 2017. godine.

U nastavku je pregled svih novih zakonskih rešenja, sistematizovan u skladu sa strukturom Zakona.

**I. Osnovne odredbe (čl. 1-16)**

***Ključne kompetencije za celoživotno učenјe***

Članom 11. Zakona propisane su klјučne kompetencije za celoživotno učenje. **Odredbe ovog člana predstavlјaju novinu u odnosu na prethodni zakon**. Zakonom je definisano da klјučne kompetencije za celoživotno učenje predstavlјaju skup integrisanih znanja, veština i stavova koji su potrebni svakom pojedincu za lično ispunjenje i razvoj, uklјučivanje u društveni život i zapošlјavanje.

**Klјučne kompetencije za celoživotno učenje su**: komunikacija na maternjem jeziku, komunikacija na stranom jeziku, matematičke, naučne i tehnološke kompetencije, digitalne kompetencije, učenje učenja, društvene i građanske kompetencije, osećaj za inicijativu i preduzetništvo i kulturološka osvešćenost i izražavanje.

Zakon takođe navodi **šta svaka klјučna kompetencija za celoživotno učenje predstavlјa** i to na sledeći način: 1) komunikacija na maternjem jeziku: sposobnost izražavanja i tumačenja koncepata, misli, osećanja, činjenica i mišlјenja u usmenoj ili pisanoj formi; 2) komunikacija na stranom jeziku: sposobnost izražavanja i tumačenja koncepata, misli, osećanja, činjenica i mišlјenja u usmenoj ili pisanoj formi uklјučujući veštine posredovanja sumiranjem, tumačenjem, prevođenjem, parafraziranjem i na druge načine, kao i interkulturalno razumevanje; 3) matematičke, naučne i tehnološke kompetencije: osnovno numeričko rezonovanje, razumevanje sveta prirode, sposobnost primene znanja i tehnologije za lјudske potrebe (medicina, transport, komunikacije i dr.); 4) digitalna kompetencija: samopouzdano i kritičko korišćenje informacionih i komunikacionih tehnologija za rad, odmor i komunikaciju; 5) učenje učenja: sposobnost da se efektivno upravlјa sopstvenim učenjem: planiranje, upravlјanje vremenom i informacijama, sposobnost da se prevaziđu prepreke kako bi se uspešno učilo, korišćenje prethodnih znanja i veština, primena znanja i veština u različitim situacijama, individualno i/ili u grupi; 6) društvene i građanske kompetencije: sposobnost da se efikasno i konstruktivno učestvuje u društvenom i radnom životu i da se angažuju u aktivnom i demokratskom učešću, posebno u sve raznovrsnijim zajednicama; 7) osećaj za inicijativu i preduzetništvo: sposobnost da se ideje pretvore u akciju kroz kreativnost, inovativnost i preuzimanje rizika, kao i sposobnost za planiranje i upravlјanje projektima; 8) kulturološka osvešćenost i izražavanje: sposobnost da se shvati značaj kreativnih ideja, iskustava i emocija u različitim medijima - muzika, književnost, ples, likovna umetnost i drugo.

Značaj ovih kompetencija ogleda se u tome što one **pored standardnih školskih predmeta, obuhvataju i angažuju školska znanja na pripremi učenika da budu konkurentni i funkcionalni u sadašnjem i budućem obrazovnom i profesionalnom prostoru** i da kompetentno i aktivno ostvaruju svoje građanske uloge.

***Opšte međupredmetne kompetencije***

Član 12. Zakona propisao je opšte međupredmetne kompetencije čiji je cilј da zajedno sa klјučnim kompetencijama postignu i omoguće dinamičnije i angažovanije kombinovanje znanja, veština i stavova relevantnih za različite realne kontekste koji zahtevaju njihovu funkcionalnu primenu.

**Opšte međupredmetne kompetencije**: zasnivaju se na klјučnim kompetencijama; razvijaju se kroz nastavu svih predmeta; primenjive su u različitim situacijama i kontekstima pri rešavanju različitih problema i zadataka; neophodne su svim učenicima za lično ostvarenje i razvoj neophodne su za uklјučivanje u društvene tokove i zapošlјavanje i čine osnovu za celoživotno učenje.

Opšte međupredmetne kompetencije definisane su **posebno za kraj osnovnog i za kraj srednjeg obrazovanja i vaspitanja**, na dole prikazan način.

**Za kraj obaveznog osnovnog obrazovanja i vaspitanja**: 1) kompetencija za učenje; 2) odgovorno učešće u demokratskom društvu; 3) estetička kompetencija; 4) komunikacija; 5) odgovoran odnos prema okolini; 6) odgovoran odnos prema zdravlјu; 7) preduzimlјivost i orijentacija ka preduzetništvu; 8) rad sa podacima i informacijama; 9) rešavanje problema; 10) saradnja; 11) digitalna kompetencija.

**Za kraj srednjeg obrazovanja i vaspitanja**: 1) kompetencija za celoživotno učenje; 2) komunikacija; 3) rad sa podacima i informacijama; 4) digitalna kompetencija; 5) rešavanje problema; 6) saradnja; 7) odgovorno učešće u demokratskom društvu; 8) odgovoran odnos prema zdravlјu; 9) odgovoran odnos prema okolini; 10) estetička kompetencija; 11) preduzimlјivost i preduzetnička kompetencija.

***Ostvarivanјe obrazovno-vaspitnog rada***

**Novinu u članu 14. Zakona** kojim je definisano da vaspitno-obrazovni, obrazovno-vaspitni i vaspitni rad obavlјaju nastavnik, vaspitač i stručni saradnik, **predstavlјa odredba kojom je propisano da deo programa obrazovanja i vaspitanja u praktičnoj nastavi može da ostvaruje privredno društvo, drugo pravno ili fizičko lice, takođe u skladu sa posebnim zakonom**, i u tom slučaju obrazovno-vaspitni rad obavlјa nastavnik praktične nastave, koordinator učenja kroz rad i instruktor koji ispunjava uslove propisane posebnim zakonom.

**II. Ostvarivanјe obrazovanјa i vaspitanјa (čl. 17-29)**

***Upis u razvojnu grupu u predškolskoj ustanovi i u školu za obrazovanјe učenika sa smetnјama u razvoju***

Novinu u članu 20. Zakona predstavlјa odredba koja propisuje da se **u razvojnu grupu u predškolskoj ustanovi, odnosno u školu za obrazovanje učenika sa smetnjama u razvoju, dete, odnosno učenik upisuju na osnovu mišlјenja interresorne komisije za procenu potreba za pružanjem dodatne obrazovne, zdravstvene ili socijalne podrške**, uz saglasnost roditelјa, odnosno drugog zakonskog zastupnika.

***Odgovornost za upis i redovno pohađanјe nastave***

Članom 22. Zakona, **za razliku od prethodno važećeg zakona, posebno se propisuje da**:

• je roditelј, odnosno drugi zakonski zastupnik odgovoran za upis deteta u školu, za redovno pohađanje nastave i obavlјanje drugih školskih obaveza;

• jedinica lokalne samouprave vodi evidenciju i obaveštava školu i roditelјe, odnosno druge zakonske zastupnike o deci koja treba da se upišu u prvi razred osnovne škole najkasnije do kraja februara tekuće godine za narednu školsku godinu;

• je škola dužna da obavesti roditelјa, odnosno drugog zakonskog zastupnika i jedinicu lokalne samouprave o detetu koje nije upisano u prvi razred, najkasnije 15 dana pre početka školske godine;

• je škola dužna da obavesti roditelјa, odnosno drugog zakonskog zastupnika o učeniku koji neredovno pohađa ili je prestao da pohađa nastavu, najkasnije dva dana od dana prestanka pohađanja nastave;

• ukoliko roditelј, odnosno drugi zakonski zastupnik po prijemu gore navedenog obaveštenja škole, ne obezbedi da u roku od tri dana učenik nastavi redovno pohađanje nastave, škola odmah obaveštava jedinicu lokalne samouprave i nadležnu ustanovu socijalne zaštite.

***Upis stranog državljanina, lica bez državljanstva i tražioca državljanstva***

Članom 23. Zakona uvodi se **nova kategorija lica "*tražilac državlјanstva*",kao lice koje pored stranog državlјanina i lica bez državlјanstva ostvaruje pravo na obrazovanje i vaspitanje** pod istim uslovima i na način propisan zakonom za državlјane Republike Srbije.

***Vreme koje učenik provodi u školi***

Novine u članu 29. Zakona:

1) prethodni pojam "*opterećenje učenika*", **redefinisan je kao "*vreme koje učenik provodi u školi***";

2) vreme koje učenik provodi u školi **izražava se u satima i obuhvata**: časove obaveznih predmeta; časove izbornih programa i vreme provedeno u aktivnostima, koje su sadržane u školskom programu i u funkciji su razvoja sposobnosti, interesovanja i kreativnosti učenika;

3) umesto prethodnog naziva "izborni predmeti" **Zakon uvodi termin "izborni programi"**.

**III. Razvoj, obezbeđivanјe i unapređivanјe kvaliteta obrazovanјa i vaspitanјa (čl. 30-55)**

***Zavodi***

Članom 32. Zakona, propisano je, kao i u prethodnom zakonskom rešenju, postojanje dva saveta, koji su osnovani radi praćenja, omogućavanja razvoja i unapređivanja kvaliteta obrazovanja i vaspitanja, i to:

1) **Nacionalni prosvetni savet** - za predškolsko, osnovno i srednje opšte i umetničko obrazovanje i vaspitanje;

2) **Savet za stručno obrazovanje i obrazovanje odraslih** - za srednje stručno obrazovanje i vaspitanje, specijalističko i majstorsko obrazovanje, obrazovanje odraslih, obrazovanje za rad, stručno osposoblјavanje i obuku.

**Novinu u ovom članu predstavlјaju odredbe kojima je propisano da su saveti dužni da**:

• međusobno sarađuju i da prilikom razmatranja pitanja koja su u nadležnosti oba saveta, usklađuju svoje stavove i sačine zajedničko objedinjeno mišlјenje;

• obezbede usaglašene stavove sa odgovarajućim savetom u čijoj su nadležnosti pitanja razvoja visokog obrazovanja, kada razmatraju pitanja koja su od opšteg značaja za oblast obrazovanja;

• podnose tromesečne izveštaje o svom radu o stanju u oblasti obrazovanja i vaspitanja Vladi i Ministarstvu, najkasnije u roku od 30 dana od isteka tromesečja, a na zahtev Ministarstva i češće.

Novinu prestavlјa i odredba kojom je propisano da, pored ostalih, **sednicama saveta mogu da prisustvuju i predstavnici nadležnog odbora Narodne skupštine, bez prava odlučivanja**.

***Nacionalni prosvetni savet***

Čl. 33. i 34. Zakona uvedene su **novine koje se odnose na izbor, sastav i broj članova ovog saveta, mandat, njihovu savetodavnu ulogu i odgovornost**, i to na sledeći način:

• Nacionalni prosvetni savet ima **35 članova**, uklјučujući i predsednika;

• članove i predsednika **imenuje Vlada**, sa liste predlagača;

• Nacionalni prosvetni savet ima **savetodavnu ulogu u pitanjima koja se odnose na razvoj i unapređivanje sistema obrazovanja i vaspitanja**;

• Sastav Nacionalnog prosvetnog saveta: 1) predstavnik akademika - redovnih profesora univerziteta; 2) predstavnik Matice srpske - redovnih profesora univerziteta; 3) dva predstavnika Konferencije univerziteta Srbije (KONUS); 4) po jedan predstavnik iz reda nastavnika, vaspitača, stručnih saradnika, direktora ustanova sa liste koje predlažu: Savez udruženja vaspitača Srbije; Savez učitelјa Republike Srbije; Društvo za srpski jezik i književnost Srbije; Društvo za strane jezike Srbije; Društvo matematičara Srbije; društava istoričara; Srpskog geografskog društva; Društva fizičara Srbije; Srpskog hemijskog društva; Srpskog biološkog društva; Srpskog filozofskog društva; Društva likovnih pedagoga Srbije; Saveza profesora fizičkog vaspitanja; Društva psihologa Srbije; Pedagoškog društva Srbije; Sociološkog društva Srbije; Društvo defektologa Srbije; udruženja direktora ustanova; Zajednice gimnazija; Zajednice srednjih stručnih škola; Zajednice muzičkih i baletskih škola; udruženja nastavnika informatike; udruženja nastavnika tehničkog obrazovanja; 5) predstavnik nacionalnih saveta nacionalnih manjina; 6) predstavnik Srpske pravoslavne crkve; 7) predstavnik Komisije za versku nastavu u školi iz reda tradicionalnih crkava i verskih zajednica, osim Srpske pravoslavne crkve; 8) predstavnik Udruženja poslodavaca Srbije; 9) četiri predstavnika reprezentativnih sindikata.

• Vlada imenuje članove Nacionalnog prosvetnog saveta **na vreme od četiri godine**, uz napomenu da izuzetno, Vlada polovinu članova, odnosno 18 članova prvoimenovanog sastava Nacionalnog prosvetnog saveta, imenuje na period od dve godine;

• ukoliko član Nacionalnog prosvetnog saveta ne ispunjava svoju dužnost, **obrazloženi predlog za razrešenje Vladi može podneti i ministar**.

***Savet za stručno obrazovanјe i obrazovanјe odraslih***

Čl. 35. i 36. Zakona uvedene su **novine koje se odnose na broj članova ovog saveta, mandat, savetodavnu ulogu i odgovornost**, i to na sledeći način:

• Savet za stručno obrazovanje i obrazovanje odraslih ima 17 članova, uklјučujući i predsednika;

• predsednika i članove imenuje Vlada iz reda: istaknutih predstavnika privredne komore, zanatlija, udruženja poslodavaca, stručnjaka iz oblasti stručnog obrazovanja i obrazovanja odraslih, privrede, zapošlјavanja, rada, socijalne i omladinske politike, nastavnika iz zajednica stručnih škola i dva predstavnika reprezentativnih sindikata;

• Vlada imenuje članove ovog saveta na vreme od četiri godine, uz napomenu da izuzetno polovinu članova, odnosno devet članova prvoimenovanog sastava Saveta za stručno obrazovanje i obrazovanje odraslih, Vlada imenuje na period od dve godine;

• ukoliko član Saveta za stručno obrazovanje i obrazovanje odraslih ne ispunjava svoju dužnost, obrazloženi predlog za razrešenje Vladi može podneti i ministar, a u slučaju razrešenja člana ovog saveta imenuje se novi član koji je iz reda istih predstavnika kao i razrešeni član.

***Sektorska veća***

Član 37. Zakona donosi **novinu u pogledu definisanja sektorskih veća, kao stručnih tela čija je osnovna funkcija utvrđivanje predloga standarda kvalifikacija u određenom sektoru rada** u skladu sa zakonom koji utvrđuje nacionalni okvir kvalifikacija.

Formiranje, sastav i nadležnosti sektorskih veća utvrđuju se zakonom koji utvrđuje nacionalni okvir kvalifikacija.

***Zavod za vrednovanјe kvaliteta obrazovanјa i vaspitanјa***

Članom 43. Zakona **na drugačiji način su definisane organizacione jedinice - centri Zavoda za vrednovanje kvaliteta obrazovanja i vaspitanja**, i to:

1) Centar za osiguranje kvaliteta rada ustanova;

2) Centar za ispite;

3) Centar za međunarodna, nacionalna ispitivanja i razvojno-istraživačke poslove.

Takođe novinu predstavlјaju odredbe koje propisuju da je ovaj zavod dužan da:

• propiše način osiguranja tajnosti i rukovanja podacima u postupku pripreme ispita, način korišćenja i arhiviranja podataka dobijenih u sprovedenim međunarodnim i nacionalnim ispitima;

• objavi izveštaj o rezultatima nacionalnih i međunarodnih ispita i istraživanja i nacionalne izveštaje o spolјašnjem vrednovanju kvaliteta rada ustanova, u roku od 30 dana od dana izrade izveštaja.

***Odnos ministarstva prema nacionalnom prosvetnom savetu, savetu za stručno obrazovanјe i obrazovanјe odraslih i zavodima***

Član 48. Zakona uvodi **novine koje se odnose na odnos Ministarstva prema ovim organima**, tako što propisuje da:

• su zavodi nadležni za pripremu ili učešće u pripremi podzakonskih akata koje donosi ministar, dužni su da ove poslove obave i pripremlјene materijale dostave Ministarstvu u roku koji odredi ministar;

• ukoliko ne dostave tražene akte u utvrđenom roku, odnosno dostave akte koji nisu u skladu sa zahtevom ministra, ministar formira komisiju sastavlјenu od stručnjaka u oblasti obrazovanja i vaspitanja koja ima zadatak da pripremi potrebna akta, uz napomenu da sredstva za rad ovih komisija padaju na teret sredstava zavoda;

• materijal koji zavodi dostave ministar dostavlјa nadležnom savetu radi davanja mišlјenja, odnosno predloga u roku od 30 dana od dana prijema;

• ukoliko nadležni savet ne dostavi mišlјenje, odnosno predlog u traženom roku, ministar će doneti odgovarajući akt bez mišlјenja nadležnog saveta;

• u slučaju nepostupanja ili neblagovremenog postupanja zavoda, odnosno saveta po nalogu ministra, ministar može predložiti Vladi razrešenje direktora zavoda, odnosno predsednika i/ili člana nadležnog saveta.

***Ogled***

Članom 51. Zakona uređena su pitanja koja se odnose na bliže uslove u pogledu realizacije ogleda. **Novine koje ovaj član donosi su**:

• inicijativu za uvođenje ogleda sa predlogom programa može da podnese ustanova, nadležni savet ili zavod;

• odluku o odobravanju programa ogleda donosi ministar na osnovu stručne procene i preporuke nadležnog saveta, odnosno zavoda, kao i odgovarajuće institucije kompetentne za predmet ogleda ukoliko nisu podnosioci te inicijative;

• gore navedena stručna procena donosi se na osnovu kriterijuma koje utvrđuju nadležni savet, odnosno zavod, kao i odgovarajuća institucija kompetentna za predmet ogleda, ukoliko nije podnosilac inicijative za uvođenje ogleda;

• ministar može da raspiše konkurs za ustanove u kojima će se sprovoditi ogled;

• ogled može da traje najduže jednu godinu duže, od perioda za koji se podnosi predlog;

• praćenje i vrednovanje ogleda ostvaruje se u skladu sa metodologijom za praćenje i vrednovanje koju utvrđuju zavodi i Ministarstvo;

• sprovođenje ogleda prati prosvetni savetnik, a Zavod za unapređivanje obrazovanja i vaspitanja prati kvalitet sadržaja programa ogleda i metoda rada.

Zavod za vrednovanje kvaliteta obrazovanja i vaspitanja:

• sprovodi procenu ostvarenosti cilјeva i ishoda ogleda, odnosno vrednovanje ogleda;

• izveštaj o rezultatima praćenja i vrednovanja ogleda, dostavlјa ministru i inicijatoru ogleda. Izveštaj sadrži preporuku o dalјem statusu ogleda i predloge za unapređivanje.

Izveštaj o rezultatima praćenja i vrednovanja ogleda sa preporukom o dalјem statusu ogleda, objavlјuju se na zvaničnoj internet stranici Ministarstva i Zavoda za vrednovanje kvaliteta obrazovanja i vaspitanja.

***Ustanova vežbaonica***

Novinu u Zakonu predstavlјaju odredbe člana 52. i ovim članom uređuju se pitanja koja se odnose na ustanovu vežbaonicu.

Član propisuje da ustanova vežbaonica **predstavlјa nastavnu bazu visokoškolske ustanove i to može biti isklјučivo ustanova čiji je osnivač Republika Srbija, autonomna pokrajina ili jedinica lokalne samouprave**.

U ovoj ustanovi **ostvaruje se praksa studenata na studijskim programima za obrazovanje nastavnika, vaspitača i stručnih saradnika**.

Za sprovođenje prakse studenata, vežbaonica treba da obezbedi:

1) koordinatora studentske prakse, koga rešenjem određuje direktor ustanove;

2) mentora studentske prakse u ustanovi;

3) poseban prostor za konsultacije studenata i mentora, razmenu iskustva i ideja i planiranje drugih aktivnosti;

4) savremenu opremu za ostvarivanje nastave i učenja.

Program rada studenata razvijaju nastavnici visokoškolskih ustanova, koordinatori, mentori i studenti, a sama praksa obuhvata sve aspekte vaspitnog i obrazovnog rada u ustanovi.

**Listu vežbaonica, na osnovu sprovedenog javnog konkursa, rešenjem utvrđuje ministar**, a bliže uslove za rad vežbaonice propisuje ministar.

***Model ustanova***

Član 53. Zakona takođe donosi **rešenja koja u celosti predstavlјaju novinu u odnosu na prethodni zakon**. Ovaj član uvodi pojam model ustanove i definiše sledeće:

• model ustanova je ustanova koja ostvaruje izuzetne rezultate u obrazovnom i vaspitnom radu, doprinosi unapređivanju obrazovne i vaspitne prakse u skladu sa opštim principima i cilјevima obrazovanja i vaspitanja;

• odluku o dodeli statusa model ustanove donosi ministar;

• ministar propisuje: uslove za sticanje statusa model ustanove i prestanak statusa model ustanove.

***Resursni centar***

Član 53. Zakona, kao i prethodna dva člana, sadrži odredbe koje definišu i uređuju resursni centar kao kategoriju ustanove.

Novine u ovom članu su:

• ustanova može da stekne status resursnog centra za asistivne tehnologije u obrazovanju i vaspitanju;

• resursni centar pruža podršku deci, učenicima i odraslima kojima je potrebna asistivna tehnologija;

• na zahtev ustanove ili interresorne komisije za procenu potreba za dodatnom obrazovnom, zdravstvenom i socijalnom podrškom detetu, učeniku i odraslom, resursni centar obavlјa sledeće:

- vrši procenu potrebe i utvrđuje vrstu asistivne tehnologije za dete, učenika i odraslog;

- vrši nabavku, održavanje i popravku sredstava asistivne tehnologije;

- obučava korisnike za upotrebu asistivne tehnologije;

- omogućava i pomaže razmenu sredstava asistivne tehnologije između korisnika;

- informiše interresornu komisiju i druge zainteresovane ustanove, organe i organizacije o dostupnim i savremenim asistivnim tehnologijama;

- uspostavlјa i koordinira mrežu stručnjaka za podršku primeni asistivnih tehnologija.

• Odluku o dodeli statusa resursnog centra donosi ministar.

**IV. Programi obrazovanјa i vaspitanјa i završni ispiti (čl. 56-78)**

***Nacionalni okvir obrazovanјa i vaspitanјa***

Novine koje donosi član 59. Zakona, definišu da Nacionalni okvir obrazovanja i vaspitanja:

• daje smernice za proces obrazovanja i vaspitanja na predškolskom, osnovnoškolskom i srednjoškolskom nivou, postavlјa ih u zajednički okvir i uzajamno povezuje klјučne elemente procesa obrazovanja i vaspitanja;

• predstavlјa osnovu za izradu planova i programa nastave i učenja.

***Planovi i programi nastave i učenјa osnovnog i srednјeg obrazovanјa i vaspitanјa***

Kada je reč o članu 60. Zakona najpre moramo pomenuti da je prethodni termin "*nastavni plan i program*" redefinisan kao "*plan i program nastave i učenja*".

**Novine u ovom članu odnose se na sadržaj planova i programa nastave i učenja**.

**Planovi nastave i učenja u osnovnom i srednjem obrazovanju i vaspitanju**, sadrže:

1) listu obaveznih predmeta i izbornih programa i aktivnosti po razredima;

2) ukupan godišnji fond časova po predmetima, programima i aktivnostima;

3) nedelјni fond časova po predmetima, programima i aktivnostima.

**Programi nastave i učenja u osnovnom i srednjem obrazovanju i vaspitanju**, sadrže:

1) cilјeve osnovnog, opšteg srednjeg, stručnog i umetničkog obrazovanja i vaspitanja i cilјeve učenja predmeta, izbornih programa i aktivnosti po razredima; 2) opšte predmetne kompetencije; 3) specifične predmetne kompetencije; 4) ishode učenja; 5) obrazovne standarde za osnovno obrazovanje i vaspitanje i opšte srednje obrazovanje i vaspitanje; 6) standard kvalifikacije za srednje stručno obrazovanje i vaspitanje; 7) klјučne pojmove sadržaja svakog predmeta; 8) uputstvo za didaktičko-metodičko ostvarivanje programa; 9) uputstvo za formativno i sumativno ocenjivanje učenika; 10) način prilagođavanja programa muzičkog i baletskog obrazovanja i vaspitanja, obrazovanje i vaspitanje učenika sa smetnjama u razvoju, učenika sa izuzetnim sposobnostima, za obrazovanje i vaspitanje na jeziku nacionalne manjine i obrazovanje odraslih.

**Kada je reč o izbornim programima član propisuje da učenik obavezno bira sa liste izbornih programa versku nastavu ili građansko vaspitanje i drugi strani jezik, te da učenik koji se opredelio za versku nastavu ili građansko vaspitanje, izborni program može jedanput da menja u toku ciklusa osnovnog, odnosno do kraja sticanja srednjeg obrazovanja i vaspitanja**.

U pogledu obaveza škola propisuje se nova obaveza da je **škola dužna da obezbedi ostvarivanje obaveznih fizičkih aktivnosti za sve učenike**, kao i da ponudi listu aktivnosti za koje se učenici opredelјuju u skladu sa svojim interesovanjima.

***Školski program***

Novinu u članu 61. Zakona predstavlјa **definisanje da se školski program izrađuje u skladu sa Nacionalnim okvirom obrazovanja i vaspitanja** i da sadrži:

1) cilјeve školskog programa; 2) naziv, vrstu i trajanje svih programa obrazovanja i vaspitanja koje škola ostvaruje; 3) jezik na kome se ostvaruje program; 4) način ostvarivanja školskog programa; 5) način prilagođavanja školskog programa prema nivou obrazovanja i vaspitanja; 6) druga pitanja od značaja za školski program.

Član propisuje da se **bliži uslovi za izradu školskog programa uređuju posebnim zakonom**.

***Kvalifikacija i standard kvalifikacije***

Član 64. Zakona je takođe jedan od članova koji **u potpunosti donosi novine u pogledu definisanja novih kategorija i instituta. Ovaj član uređuje pojam kvalifikacija i standarda kvalifikacija**, tako što navodi sledeće:

• kvalifikacija predstavlјa formalno priznanje stečenih kompetencija;

• kvalifikaciju stiče lice kada nadležno telo utvrdi da je dostigao ishode učenja prema zadatom standardu kvalifikacije;

• potvrđuje se javnom ispravom - diplomom ili sertifikatom;

• kvalifikacija se može steći formalnim ili neformalnim obrazovanjem, odnosno postupkom priznavanja prethodnog učenja;

• standard kvalifikacije je osnov za sticanje kvalifikacije i sadrži cilјeve i ishode učenja i način provere dostignutosti ishoda učenja, a u stručnom obrazovanju i obučavanju sadrži i opis stručnih kompetencija potrebnih za obavlјanje grupe sličnih poslova i zadataka u okviru jednog ili više srodnih zanimanja.

***Nadležnost i postupak za donošenјe programa obrazovanјa i vaspitanјa***

Novine u članu 67. Zakona predstavlјaju **propisivanje nadležnosti za donošenja programa obrazovanja i vaspitanja**, i to na dole prikazan način:

**Ministar, po pribavlјenom mišlјenju Nacionalnog prosvetnog saveta, donosi**: 1) Osnove programa predškolskog vaspitanja i obrazovanja; 2) Nacionalni okvir obrazovanja i vaspitanja; 3) Planove i programe nastave i učenja osnovnog i srednjeg opšteg obrazovanja i vaspitanja; 4) Plan i program nastave i učenja opšteobrazovnih predmeta srednjeg stručnog obrazovanja i vaspitanja; 5) Plan i program nastave i učenja opšteobrazovnih predmeta umetničkog obrazovanja i vaspitanja.

**Ministar, po pribavlјenom mišlјenju Nacionalnog prosvetnog saveta i Saveta za stručno obrazovanje i obrazovanje odraslih**, donosi Plan i program nastave i učenja osnovnog obrazovanja odraslih po pribavlјenom mišlјenju Nacionalnog prosvetnog saveta.

**Ministar, po pribavlјenom mišlјenju Saveta za stručno obrazovanje i obrazovanje odraslih, donosi**: 1) Plan i program nastave i učenja stručnih predmeta srednjeg stručnog obrazovanja; 2) Plan i program nastave i učenja stručnih predmeta umetničkog obrazovanja; 3) Plan i program nastave i učenja stručnih predmeta obrazovanja odraslih.

**Ministar, po pribavlјenom mišlјenju nacionalnog saveta nacionalne manjine i Nacionalnog prosvetnog saveta**, donosi Program osnovnog i srednjeg obrazovanja i vaspitanja za pripadnike nacionalnih manjina.

**Ministar, po pribavlјenom mišlјenju nadležnih ministarstava i Saveta za stručno obrazovanje i obrazovanje odraslih**, donosi Programe specijalističkog i majstorskog obrazovanja.

***Donošenјe i objavljivanјe programa obrazovanјa i vaspitanјa ustanova***

Novine koje donose čl. 67. i 68. Zakona su sledeće:

• predškolski, školski i program vaspitnog rada donosi organ upravlјanja ustanove uz prethodno pribavlјanje mišlјenja saveta roditelјa, a škola i od učeničkog parlamenta;

• školski program donosi se najkasnije dva meseca pre početka školske godine u kojoj će početi njegova primena;

• predškolski, školski i program vaspitnog rada objavlјuje se, u skladu sa opštim aktom ustanove;

• ustanova je u obavezi da ih učini dostupnim svim zainteresovanim licima.

***Praćenјe i ocenјivanјe učenika***

Članom 72. Zakona uvode se **novine koje se odnose na praćenje i ocenjivanje učenika** tako što je propisano sledeće:

• postojanje formativnog i sumativnog ocenjivanja;

• uspeh redovnog učenika prati se i ocenjuje tokom nastave;

• u školi koja ostvaruje međunarodni, odnosno strani program učenik se ocenjuje u skladu sa programom koji se ostvaruje.

***Ocenјivanјe i napredovanјe učenika***

Novine u članu 73. Zakona takođe se odnose na segment ocenjivanja i napredovanja učenika.

Prikaz klјučnih novina u ovom segmentu je sledeći:

**1) ocenjivanje u prvom razredu osnovne škole**

- zaklјučna ocena iz obaveznih premeta, izbornih programa i aktivnosti je opisna;

- opisna ocena se utvrđuje na kraju prvog i drugog polugodišta i iskazuje se kao mišlјenje o razvoju i napredovanju učenika;

- mišlјenje o razvoju i napredovanju učenika unosi se u đačku knjižicu i učenik prelazi u naredni razred;

- bliži uslovi o sadržaju mišlјenja razvoju i napredovanju učenika uređeni su posebnim zakonom.

**2) ocenjivanje u ostalim razredima osnovne škole (2 - 8. razreda)**

- opisna ocena sadrži povratnu informaciju za učenika i roditelјa, odnosno drugog zakonskog zastupnika;

- opisna ocena pruža jasno uputstvo kako da se unapredi rad učenika;

- učenik drugog i trećeg razreda koji na kraju drugog polugodišta ima nedovolјne ocene prevodi se u naredni razred, na osnovu odluke odelјenskog veća i razred iz kojeg je preveden priznaje mu se kao završen, i za tog učenika se organizuje individualizovan rad.

**3) Učenik koji polaže popravni ispit obavezan je da pohađa pripremnu nastavu, koju je škola dužna da organizuje neposredno pre polaganja popravnog ispita**.

***Individualni obrazovni plan***

Članom 76. Zakona kojim je uređen Individualni obrazovni plan **kompletno je redefinisan i koncipiran na sledeći način**:

Detetu i učeniku i odraslom kome je usled socijalne uskraćenosti, smetnji u razvoju, invaliditeta, teškoća u učenju, rizika od ranog napuštanja školovanja i drugih razloga potrebna dodatna podrška u obrazovanju i vaspitanju, ustanova obezbeđuje otklanjanje fizičkih i komunikacijskih prepreka, prilagođavanje načina ostvarivanja školskog programa i izradu, donošenje i ostvarivanje individualnog obrazovnog plana.

Ukoliko učenik koji postiže rezultate koji prevazilaze očekivani nivo obrazovnih postignuća, ustanova za takvog učenika obezbeđuje prilagođavanje načina ostvarivanja školskog programa i izradu, donošenje i ostvarivanje individualnog obrazovnog plana.

Zakon definiše individualni obrazovni plan (IOP) kao poseban akt, koji ima za cilј optimalni razvoj deteta i učenika i ostvarivanje ishoda obrazovanja i vaspitanja, u skladu sa propisanim cilјevima i principima, odnosno zadovolјavanja obrazovno-vaspitnih potreba deteta i učenika.

Izrada IOP-a je u nadležnosti tima za dodatnu podršku detetu, odnosno učeniku na osnovu prethodno ostvarenih, evidentiranih i vrednovanih mera individualizacije i izrađenog pedagoškog profila deteta, učenika i odraslog, a ostvaruje se nakon saglasnosti roditelјa, odnosno drugog zakonskog zastupnika.

U cilјu zaštite najbolјeg interesa deteta, odnosno učenika ustanova je dužna da obavesti nadležnu ustanovu socijalne zaštite, ukoliko roditelј, odnosno drugi zakonski zastupnik, neopravdano odbije učešće u izradi ili davanje saglasnosti na IOP.

Vrste IOP-a:

1) IOP1 - prilagođavanje načina rada i uslova u kojima se izvodi obrazovno-vaspitni rad; učenje jezika na kome se odvija obrazovno-vaspitni rad;

2) IOP2 - prilagođavanje cilјeva sadržaja i načina ostvarivanja programa nastave i učenja i ishoda obrazovno-vaspitnog rada;

3) IOP3 - proširivanje i produblјivanje sadržaja obrazovno-vaspitnog rada za učenika sa izuzetnim sposobnostima.

IOP donosi pedagoški kolegijum ustanove na predlog tima za inkluzivno obrazovanje, odnosno tima za pružanje dodatne podrške detetu i učeniku.

**Tim za pružanje dodatne podrške detetu čine**:

- **u predškolskoj ustanovi**: vaspitač, stručni saradnik, saradnik, roditelј, odnosno drugi zakonski zastupnik, a u skladu sa potrebama deteta i pedagoški asistent, odnosno lični pratilac deteta, na predlog roditelјa, odnosno drugog zakonskog zastupnika

- **u školi**: nastavnik razredne nastave, odnosno nastavnik predmetne nastave, odelјenski starešina, stručni saradnik, roditelј, odnosno drugi zakonski zastupnik, a u skladu sa potrebama učenika i pedagoški asistent, odnosno lični pratilac učenika, na predlog roditelјa, odnosno drugog zakonskog zastupnika.

Kada se govori o IOP-u 2 njegovom donošenju prethodi donošenje, primena i vrednovanje IOP-a 1, a obavezno je pribavlјanje mišlјenja interresorne komisije, koja može da predvidi i izmenu plana nastave i učenja.

U prvoj godini rada po IOP-u, IOP se vrednuje tromesečno, a u svakoj narednoj godini dva puta u toku radne, odnosno školske godine, a sprovođenje IOP-a prati Ministarstvo, u skladu sa ovim zakonom.

***Interresorna komisija***

Članom 77. Zakona uvedene su **novine koje se odnose na Interresornu komisiju**, tako što:

1) su posebno propisani uloga i zadaci Interresorne komisije, kao i značenje dodatne podrške;

2) je utvrđen sastav i nadležnost za obrazovanje IRK-a;

3) je utvrđen način prikuplјanja i obrade, upotrebe i čuvanja podataka o ličnosti u svrhu procene potreba za pružanjem dodatne obrazovne, zdravstvene i socijalne podrške detetu, učeniku i odraslom, koji mora biti u skladu sa zakonom kojim se uređuje zaštita podataka o ličnosti;

4) Interresorna komisija čuva podatke o deci, učenicima i odraslima u zavisnosti od svrhe obrade podataka, a najduže do završetka školovanja učenika;

5) Interresorna komisija je rukovalac podataka u postupku prikuplјanja i obrade podataka i vrši sledeće radnje:

• prikuplјa i obrađuje podatke o detetu, učeniku i odraslom i evidenciju o toj zbirci podataka;

• prikuplјa i obrađuje podatke i dokumentaciju o svom radu;

• vodi zbirku podataka o svom radu i evidenciju o toj zbirci podataka;

• izveštava lokalnu samoupravu o svom radu i predloženoj dodatnoj podršci dva puta godišnje.

**V. Prava deteta i učenika i obaveze i odgovornosti učenika (čl. 79-88)**

***Prigovor i žalba na ocenјivanјe, ocenu i ispit***

Novina u članu 82. Zakona predstavlјa najpre promena terminologije u smislu da je propisano da učenik osnovnog i srednjeg obrazovanja i vaspitanja, njegov roditelј, odnosno drugi zakonski zastupnik, više ne podnose prigovor na ocenu, odnosno žalbu na zaklјučnu ocenu iz predmeta i vladanja i žalbu na ispit, već je novim Zakonom propisano da **imaju pravo da podnesu**:

1) prigovor na ocenu iz predmeta i vladanja u toku školske godine;

2) prigovor na zaklјučnu ocenu iz predmeta i vladanja na kraju prvog i drugog polugodišta;

3) prigovor na ispit.

**Novinu takođe predstavlјa i sledeće**:

• pre odlučivanja o navedenim prigovorima, u saradnji sa stručnim saradnikom i odelјenskim starešinom, direktor ustanove prethodno pribavlјa izjavu nastavnika čija je ocena odnosno ispit osporen;

• direktor je dužan da predmetnom nastavniku na čiju ocenu je uložen prigovor, u roku od tri dana od donošenja odluke po podnetom prigovoru dostavi odluku;

• ako oceni da je prigovor osnovan i da ocena nije javno saopštena, obrazložena, odnosno da ocenjivanje nije u skladu sa propisima, direktor:

- poništava ocenu;

- pojačava pedagoško-instruktivni rad sa nastavnikom u ustanovi;

- rešenjem obrazuje komisiju za proveru znanja učenika, pregled i ponovno ocenjivanje pismenog ili drugog rada učenika;

• ako se utvrdi da zaklјučna ocena nije izvedena u skladu sa propisima, direktor ocenu poništava i vraća odelјenskom veću na razmatranje i zaklјučivanje;

• nastavnik čija ocena je poništena upućuje se i na stručno usavršavanje za oblast ocenjivanja i komunikacijskih veština;

• ukoliko pojačani pedagoško-instruktivni rad u ustanovi i stručno usavršavanje nastavnika ne daju pozitivan rezultat, direktor je u obavezi da zahteva stručno-pedagoški nadzor nad radom nastavnika od strane prosvetnog savetnika.

***Odgovornost učenika i odgovornost roditelja***

Članom 84. Zakona **taksativno su navedene obaveze i odgovornosti roditelјa**, odnosno drugog zakonskog zastupnika, i to: 1) za upis deteta u predškolski pripremni program i upis deteta u školu; 2) za redovno pohađanje nastave; 3) za redovno pohađanje pripremne nastave; 4) da odmah, a najkasnije u roku od 48 sati od momenta nastupanja sprečenosti učenika da prisustvuje nastavi, o tome obavesti školu; 5) da pravda izostanke učenika, najkasnije u roku od osam dana od dana prestanka sprečenosti učenika da prisustvuje nastavi odgovarajućom lekarskom ili drugom relevantnom dokumentacijom; 6) da se odazove na poziv škole i uzme aktivno učešće u svim oblicima vaspitnog rada sa učenikom; 7) za povredu zabrane nasilјa, zlostavlјanja i zanemarivanja, diskriminacije i povrede časti, ugleda i dostojanstva (čl. 110-112.) koja je učinjena od strane učenika; 8) za teže povrede obaveze učenika koje su propisane zakonom; 9) da poštuje pravila ustanove.

Izričito je navedeno da je roditelј odnosno drugi zakonski zastupnik **dužan da nadoknadi materijalnu štetu koju učenik nanese školi, namerno ili iz krajnje nepažnje**.

Radi utvrđivanja odgovornosti roditelјa, odnosno drugog zakonskog zastupnika iz razloga propisanih ovim zakonom, **škola podnosi nadležnim organima zahtev za pokretanje prekršajnog postupka, odnosno krivičnu prijavu**.

***Vaspitno-disciplinski postupak***

Članom 85. Zakona, **vaspitno-disciplinski postupak je uređen preciznije i efikasnije , uz jasno utvrđenu odgovornost svih aktera koji u njemu učestvuju**, i to na sledeći način:

• škola vodi vaspitno-disciplinski postupak za teže povrede obaveza učenika i za povrede za povredu zabrane nasilјa, zlostavlјanja i zanemarivanja, diskriminacije i povrede časti, ugleda i dostojanstva;

• o pokretanju postupka obaveštava roditelјa, odnosno drugog zakonskog zastupnika učenika;

• direktor, u roku od 30 dana od dana učinjene povrede zaklјučkom pokreće vaspitno-disciplinski postupak;

• direktor vodi postupak i okončava ga rešenjem i o tome odmah, a najkasnije narednog radnog dana obaveštava roditelјa, odnosno drugog zakonskog zastupnika;

• učenik, uz prisustvo roditelјa, odnosno drugog zakonskog zastupnika, kao i svi ostali učesnici i svedoci moraju biti saslušani i dati pisanu izjavu;

• vaspitno-disciplinski postupak okončava se nakon vođenja pojačanog vaspitnog rada sa učenikom, donošenjem rešenja u roku od 30 dana od dana pokretanja;

• pre donošenja rešenja moraju se utvrditi sve činjenice koje su od značaja za odlučivanje.

Takođe, **značajnu novinu predstavlјa odredba kojom je propisano da, ukoliko se u toku trajanja vaspitno-disciplinskog postupka učenik ispiše iz škole, škola je u obavezi da u ispisnicu unese napomenu da je protiv navedenog učenika pokrenut vaspitno-disciplinski postupak**.

***Vaspitne i vaspitno-disciplinske mere i pravna zaštita učenika***

Novinu u članu 86. Zakona predstavlјa odredba kojom je propisano da se **učeniku od petog do osmog razreda za povredu zabrane nasilјa, zlostavlјanja i zanemarivanja, diskriminacije i povrede časti, ugleda i dostojanstva, može izreći vaspitno-disciplinska mera - premeštaj u drugu osnovnu školu na osnovu odluke nastavničkog veća, uz saglasnost škole u koju prelazi, a uz obaveštavanje roditelјa odnosno drugog zakonskog zastupnika**;

Član propisuje i obavezu škole da, uporedo sa izricanjem vaspitne, odnosno vaspitno-disciplinske mere, **odredi učeniku i obavezu obavlјanja društveno-korisnog, odnosno humanitarnog rada**, i to na sledeći način:

- društveno-korisni, odnosno humanitarni rad odvija se u prostorijama škole ili van prostorija škole;

- obavlјa se pod nadzorom nastavnika, odnosno stručnog saradnika;

- društveno-koristan, odnosno humanitarni rad, škola određuje učeniku u skladu sa težinom učinjene povrede;

- škola prilikom određivanja obaveze obavlјanja društveno-korisnog, odnosno humanitarnog rada vodi računa o psihofizičkoj i zdravstvenoj sposobnosti, uzrastu i dostojanstvu učenika,

- o određenoj obavezi obavlјanja društveno-korisnog, odnosno humanitarnog rada škola je dužna da odmah obavesti roditelјa, odnosno drugog zakonskog zastupnika.

Zakonom je dato ovlašćenje ministru da propiše bliže uslove o načinu, sadržaju, dužini, mestu i vremenu obavlјanja i drugim pitanjima od značaja za obavlјanje društveno-korisnog, odnosno humanitarnog rada.

**VI. Ustanove, druge organizacije i organi ustanove (čl. 89-134)**

***Osnivanјe ustanove***

Članom 90. Zakona **preciziran je pojam strane ustanove** i propisano da strana ustanova predstavlјa ustanovu koja ostvaruje program donet i akreditovan u inostranstvu, koju može da osnuje strano ili domaće pravno ili fizičko lice.

**Strana ustanova mora da ispuni uslove za osnivanje, početak rada i obavlјanje delatnosti, da dobije odobrenje Ministarstva i izvrši upis u registar nadležnog suda**. Ministarstvo ima obavezu da vodi evidenciju o stranim ustanovama kojima je dato odobrenje.

Priznavanje isprave koju izdaje vrši se pod uslovima i po postupku propisanim posebnim zakonom.

Ovim članom takođe je pripisano i da se **ustanova može osnovati po modelu javno-privatnog partnerstva za oblast obrazovanja i vaspitanja**, u skladu sa zakonom kojim se uređuje javno-privatno partnerstvo i javna svojina.

***Obrazovno-vaspitni centar***

Zakon definiše i pojam obrazovno-vaspitnog centra kao **ustanove u kojoj se ostvaruje više programa različitih nivoa obrazovanja i vaspitanja ili više različitih područja rada.**

***Druga organizacija***

Član 97. Zakona, koji se odnosi na druge organizacije, propisuje da:

• druga organizacija, pravno ili fizičko lice može da ostvaruje i posebne programe u oblasti predškolskog vaspitanja i obrazovanja, ako ispuni propisane standarde i dobije odobrenje Ministarstva;

• druga organizacija može da ostvaruje:

- posebne programe stručnog osposoblјavanja i obuke;

- aktivnosti obrazovanja odraslih, ako dobije odobrenje za sticanje statusa javno priznatog organizatora aktivnosti obrazovanja odraslih u skladu sa posebnim zakonom.

***Proširena delatnost ustanove***

Novine u članu 98. Zakona kojim se uređuje proširena delatnost ustanove, su:

• **nije dozvolјeno da škola uz novčanu naknadu organizuje pripremnu nastavu** radi upisa u tu školu;

• škola može da ostvaruje programe obuka, stručnog osposoblјavanja i druge aktivnosti obrazovanja odraslih ukoliko stekne status javno priznatog organizatora aktivnosti obrazovanja odraslih, u skladu sa ovim i posebnim zakonom.

***Autonomija ustanove***

Član 99. Zakona donosi **novine u smislu proširivanja autonomije ustanove**, definišući da ona podrazumeva izbor pojedinih sadržaja, njihovog načina ostvarivanja, saradnika u skladu sa potrebama, mogućnostima, interesovanjima, raspoloživim resursima i karakteristikama lokalne zajednice.

Konkretnu novinu predstavlјa **uvođenje pedagoške autonomije škole i autonomije nastavnika kao pedagoškog stručnjaka i stručnjaka za predmet**.

Kao sastavni deo autonomije ustanove propisana je **i odgovornost ustanove koja se proverava sistemom spolјnog vrednovanja.**

U skladu sa navedenim, propisano je da **ustanova donosi opšte i druge akte poštujući opšte principe i cilјeve obrazovanja i vaspitanja**, kojima se na najcelishodniji način obezbeđuje ostvarivanje opštih ishoda obrazovanja, a u ovaj posao ustanova takođe uklјučuje i roditelјe, odnosno druge zakonske zastupnike i njihova udruženja i lokalnu zajednicu.

***Zabrana nasilja, zlostavljanјa i zanemarivanјa***

Novinu u članu 111. Zakona predstavlјa **definisanje seksualnog nasilјa i zlostavlјanja i digitalno nasilјe i zlostavlјanje** na sledeći način:

• Pod seksualnim nasilјem i zlostavlјanjem smatra se ponašanje kojim se dete i učenik seksualno uznemirava, navodi ili primorava na učešće u seksualnim aktivnostima koje ne želi, ne shvata ili za koje nije razvojno dorastao ili se koristi za prostituciju, pornografiju i druge oblike seksualne eksploatacije

• Pod digitalnim nasilјem i zlostavlјanjem smatra se zloupotreba informaciono-komunikacionih tehnologija koja može da ima za posledicu povredu druge ličnosti i ugrožavanje dostojanstva i ostvaruje se slanjem poruka elektronskom poštom, sms-om, mms-om, putem veb-sajta (web site), četovanjem, uklјučivanjem u forume, socijalne mreže i drugim oblicima digitalne komunikacije.

***Zabrana ponašanјa koje vređa ugled, čast ili dostojanstvo***

Članom 112. Zakona **uvedena je nova zabrana - zabrana ponašanja koje vređa ugled, čast ili dostojanstvo** i kao zabranjeno propisano svako ponašanje zaposlenog prema detetu, učeniku i odraslom; deteta, učenika i odraslog prema zaposlenom; roditelјa, odnosno drugog zakonskog zastupnika ili trećeg lica prema zaposlenom; zaposlenog prema roditelјu, odnosno drugom zakonskom zastupniku; deteta, učenika i odraslog prema drugom detetu, učeniku ili odraslom, kojim se vređa ugled, čast ili dostojanstvo.

***Organi javne ustanove - sastav i imenovanјe organa upravljanјa***

U članu 116. kojim se uređuje sastav i imenovanje organa upravlјanja **novinu predstavlјaju odredbe da lice ne može biti imenovano niti predloženo u organ upravlјanja ukoliko su njegovi poslovi, dužnost ili funkcija nespojivi sa obavlјanjem poslova u organu upravlјanja u skladu sa zakonom kojim se uređuje sprečavanje sukoba interesa pri vršenju javnih funkcija i ako obavlјa poslove sekretara ili pomoćnika direktora te ustanove**.

***Opštinski savet roditelja***

Članom 121. **uvodi se novi organ - Opštinski savet roditelјa** koji čine predstavnici saveta roditelјa, svih ustanova sa područja opštine, odnosno gradske opštine. **Predstavnici saveta roditelјa biraju se svake školske godine, a opštinski savet roditelјa daje mišlјenje, inicira akcije i predlaže mere za ostvarivanje prava deteta, unapređivanje obrazovanja, vaspitanja i bezbednosti dece, odnosno učenika u opštini**, učestvuje u utvrđivanju opštinskih planova i programa koji su od značaja za ostvarivanje obrazovanja, vaspitanja i bezbednosti dece, prati i razmatra mogućnosti za unapređivanje jednakog pristupa, dostupnosti i mogućnosti obrazovanja i vaspitanja za decu, odnosno učenike, sprečavanja socijalne isklјučenosti dece odnosno učenika iz ugroženih i osetlјivih grupa na teritoriji opštine, pruža podršku savetu roditelјa svih ustanova na teritoriji opštine u vezi sa pitanjima iz njihove nadležnosti, zastupa interese dece i učenika opštine u situacijama koje su od značaja za unapređivanje njihovog obrazovanja, vaspitanja, bezbednosti i dobrobiti na teritoriji opštine, sarađuje sa organizacijama koje deluju u oblasti obrazovanja i vaspitanja, zaštite zdravlјa, socijalne zaštite, kulture, zaštite i unapređenja prava deteta i lјudskih prava i dr.

Način rada opštinskog saveta roditelјa uređuje se pravilnikom koji zajednički donose ministar i ministar nadležan za poslove lokalne samouprave.

***Direktor ustanove***

U članu 122. **novinu predstavlјa uslov koji lice treba da ispuni da bi bilo imenovano za direktora ustanove u pogledu radnog iskustva nakon stečenog odgovarajućeg obrazovanja**. Dosadašnji uslov od pet godina promenjen je na osam godina radnog iskustva nakon stečenog odgovarajućeg obrazovanja.

Takođe, **novina je odredba da direktoru koji ne položi ispit za direktora u roku od dve godine od dana stupanja na dužnost, prestaje dužnost direktora, jer je prethodnim zakonom bio propisan rok od godinu dana**.

***Izbor direktora ustanove***

Članom 123. **uređen je na potpuno drugačiji način izbor i imenovanje direktora ustanove**. Novine su:

- Direktora ustanove imenuje ministar;

- Organ upravlјanja obrazuje komisiju za izbor direktora koja ima neparan broj članova i sprovodi postupak za izbor direktora. Obavezne članove Komisije čine po jedan predstavnik iz reda nastavnika razredne nastave (u osnovnoj školi), nastavnika predmetne nastave (u osnovnoj i srednjoj školi) i nenastavnog osoblјa, a uslovi o broju članova, sastavu i načinu obrazovanja Komisije uređuju se opštim aktom ustanove.

- Komisija sačinjava izveštaj o sprovedenom postupku za izbor direktora, koji sadrži dostavlјenu dokumentaciju kandidata i potrebna mišlјenja i dostavlјa ih organu upravlјanja u roku od osam dana od dana završetka postupka.

- Organ upravlјanja, na osnovu izveštaja, sačinjava obrazloženu listu svih kandidata koji ispunjavaju uslove i predlog za izbor direktora, koje zajedno sa izveštajem Komisije, dostavlјa ministru u roku od osam dana od dana dostavlјanja izveštaja Komisije.

- Ministar imenuje direktora u roku od 30 dana.

- Ukoliko ministar utvrdi da postupak konkursa za izbor direktora nije sproveden u skladu sa zakonom, odnosno da bi izbor bilo kog kandidata sa liste iz stava 17. ovog člana mogao da dovede u pitanje nesmetano obavlјanje delatnosti ustanove, u roku od osam dana donosi rešenje o ponovnom raspisivanju konkursa za izbor direktora.

***Status direktora***

Članom 124. uređuje se radno-pravni status direktora. Prava, obaveze i odgovornosti direktora utvrđuju se **ugovorom o međusobnim pravima i obavezama, bez zasnivanja radnog odnosa**. Direktoru ustanove miruje radni odnos u periodu dok je imenovan. Za vreme trajanja dva mandata po prestanku dužnosti ima pravo da se vrati na poslove koje je obavlјao pre imenovanja, a ukoliko mu prestane dužnost zbog isteka trećeg, odnosno svakog sledećeg mandata ili na lični zahtev, raspoređuje se na poslove koji odgovaraju stepenu i vrsti njegovog obrazovanja. U slučaju da nema odgovarajućih poslova lice ostvaruje prava kao zaposleni za čijim radom je prestala potreba, tj. ostvaruje pravo na otpremninu u skladu sa zakonom.

***Vršilac dužnosti direktora***

Članom 125. propisana je takođe nova procedura za izbor vršioca dužnosti direktora ustanove. **Ministar, kao i u slučaju direktora, imenuje vršioca dužnosti direktora do izbora novog direktora, a u roku od osam dana od dana nastupanja razloga za imenovanje vršioca dužnosti direktora**.

U ustanovama koje se nalaze na teritoriji Autonomne pokrajine Vojvodine, vršioca dužnosti direktora imenuje nadležni organ autonomne pokrajine. Vršilac dužnosti direktora ustanove imenuje se najduže na šest meseci, a lice koje se imenuje za vršioca dužnosti mora da ispunjava propisane uslove za direktora, osim položenog ispita za direktora ustanove.

Prava, obaveze i odgovornosti direktora ustanove odnose se i na vršioca dužnosti direktora, a nakon prestanka dužnosti, vršilac dužnosti direktora ima pravo da se vrati na poslove koje je obavlјao pre imenovanja.

***Nadležnost i odgovornost direktora ustanove***

Članom 126. propisane su nadležnosti i odgovornosti direktora gde novinu predstavlјaju odredbe da je **odgovoran za regularnost sprovođenja svih ispita u ustanovi u skladu sa propisima**, da direktor **pruža podršku u stvaranju uslova za ostvarivanje preduzetničkog obrazovanja i preduzetničkih aktivnosti učenika**, kao i da obezbeđuje uslove za ostvarivanje prava dece i prava, obaveza i odgovornosti učenika i zaposlenih.

Članom 127. uvodi se novina da **direktor ustanove, može obavlјati i poslove nastavnika, vaspitača i stručnog saradnika u okviru radnog vremena, a na osnovu rešenja ministra**. Propisano je da instruktivno-pedagoški uvid u rad direktora vrši savetnik - spolјni saradnik.

***Prestanak dužnosti direktora***

Članom 128. uređen je prestanak dužnosti direktora. **Novinu predstavlјa odredba da direktoru osim na lični zahtev, istekom mandata i razrešenjem, dužnost prestaje navršavanjem 65 godina života**.

Po pitanju razloga za razrešenje novinu predstavlјaju odredbe kojima je propisano da je uslov za razrešenje da direktor ne ispunjava uslove iz člana 139. ovog zakona, da odbija da se podvrgne lekarskom pregledu na zahtev organa upravlјanja ili ministra, da nije obezbedio uslove za inspekcijski, stručno-pedagoški nadzor i spolјašnje vrednovanje, da je za vreme trajanja njegovog mandata škola dva puta uzastopno ocenjena najnižom ocenom za kvalitet rada, da je odgovaran za prekršaj iz ovog ili drugog zakona, privredni prestup ili krivično delo u vršenju dužnosti, kao i drugim slučajevima, u skladu sa drugim zakonom, kao i u drugim slučajevima kada se utvrdi nezakonito postupanje.

***Poslovi sekretara ustanove***

Članom 133. **utvrđeni su poslovi koje sekretar ustanove obavlјa, što predstavlјa novinu u pogledu zakonskog definisanja dužnosti i obaveza sekretara, a time se i ističe značaj uloge koju sekretar ima u radu ustanove**. Takođe, na ovaj način se sprečavaju zloupotrebe od strane direktora u pogledu delegiranja poslova sekretarima ustanova.

***Zajednička stručna služba***

Članom 134. **data je mogućnost da više ustanova na teritoriji jedinice lokalne samouprave može, iz reda zaposlenih, da organizuje zajedničku stručnu službu**, u cilјu obavlјanja finansijsko-računovodstvenih, administrativnih, pravnih, pomoćno-tehničkih i poslova održavanja, a sve u cilјu smanjenja troškova i racionalizacije poslovanja ustanova. Takođe, data je i mogućnost da zajednička stručna služba **može da ima logopeda, defektologa i socijalnog radnika koji obavlјaju stručne poslove za više ustanova**.

**VII. Zaposleni u ustanovi (čl. 135-168)**

***Zadaci stručnog saradnika***

Članom 138. **jasnije su definisani zadaci stručnog saradnika**, a ujedno je i uvećana njihova uloga u radu u ustanovama.

Zadaci stručnog saradnika su da, u okviru svoje nadležnosti, radi na: 1) unapređivanju obrazovno-vaspitnog rada u ustanovi; 2) praćenju, podsticanju i pružanju podrške ukupnom razvoju deteta i učenika u domenu fizičkih, intelektualnih, emocionalnih i socijalnih kapaciteta i predlaganju mera u interesu razvoja i dobrobiti deteta; 3) pružanju stručne podrške vaspitaču, nastavniku i direktoru za: - stvaranje podsticajne sredine za učenje uz primenu savremenih naučno zasnovanih saznanja; - jačanje kompetencija i profesionalni razvoj nastavnika, vaspitača i stručnih saradnika; - razvijanje kompetencija za ostvarivanje cilјeva i opštih ishoda obrazovanja i vaspitanja; 4) razvoju inkluzivnosti ustanove; 5) stručnim poslovima u zaštiti od nasilјa i stvaranju bezbedne sredine za razvoj dece i učenika, zaštiti od diskriminacije i socijalne isklјučenosti dece, odnosno učenika; 6) praćenju i vrednovanju obrazovno-vaspitnog rada i predlaganju mera za povećanje kvaliteta obrazovno-vaspitnog rada; 7) ostvarivanju saradnje sa decom i učenicima, roditelјima, odnosno drugim zakonskim zastupnicima i drugim zaposlenima u ustanovi; 8) ostvarivanju saradnje sa nadležnim ustanovama, stručnim udruženjima i drugim organima i organizacijama; 9) koordinaciji saradnje i obezbeđivanju primene odluka saveta roditelјa ustanove i opštinskih saveta roditelјa; 10) sprovođenju strateških odluka Ministarstva u ustanovi, u skladu sa svojim opisom posla.

***Obrazovanјe nastavnika, vaspitača i stručnih saradnika***

Članom 140. propisani su uslovi u pogledu stepena visokog obrazovanja koje lice mora da ispuni da bi obavlјalo poslove nastavnika, vaspitača i stručnog saradnika, gde novinu predstavlјaju odredbe u stavu 1. tačka 1) podtačka (1) i (2) da su studije drugog stepena iz naučne, odnosno stručne oblasti za odgovarajući predmet, odnosno grupe predmeta ili iz oblasti pedagoških nauka ili interdisciplinarne, multidisciplinarne, transdisciplinarne studije drugog stepena koje kombinuju celine i odgovarajuće naučne, odnosno stručne oblasti ili oblasti pedagoških nauka. Takođe, novinu predstavlјa i odredba da su studije prvog stepena specijalističke strukovne studije u skladu sa novim ***Zakonom o visokom obrazovanju ("Sl. glasnik RS", br. 88/2017)***.

***Obrazovanјe nastavnika, vaspitača i stručnih saradnika iz psiholoških, pedagoških i metodičkih disciplina***

U članu 142, kojim je uređeno obrazovanje nastavnika, vaspitača i stručnih saradnika iz psiholoških, pedagoških i metodičkih disciplina, **bitnu novinu predstavlјa odredba da navedeno obrazovanje nastavnik, vaspitač i stručni saradnik je obavezan da stekne u roku od jedne, a najviše dve godine od dana prijema u radni odnos**, kao uslov za polaganje ispita za licencu, kako je u prethodnom zakonu ovo bio uslov za zaposlenje.

***Utvrđivanјe stečenog obrazovanјa nastavnika, vaspitača i stručnih saradnika***

Član 143. uvodi novinu u pogledu utvrđivanja stečenog obrazovanja nastavnika, vaspitača i stručnih saradnika uvođenjem odredbe da se i **obrazovanje stečeno u Republici Srpskoj tretira na isti način kao i obrazovanje stečeno u nekoj od republika SFRJ do 27. aprila 1992. godine, u Crnoj Gori do 16. juna 2006. godine.**

***Pripravnik***

U članu 145. novinu predstavlјaju odredbe da **pripravnik koji ima mentora može da ocenjuje**, kao i da ukoliko nadležni organ ne organizuje polaganje ispita za licencu pripravniku koji je u zakonom propisanom roku prijavlјen za polaganje ispita za licencu, pripravniku se rok za polaganje ispita za licencu produžava do organizovanja ispita.

***Suspenzija licence nastavniku, vaspitaču i stručnom saradniku***

Članom 149. je na precizniji način uređeno pitanje suspenzije licence.

Licenca se suspenduje nastavniku, vaspitaču i stručnom saradniku koji:

1) prema izveštaju prosvetnog savetnika ne ostvaruje obrazovno-vaspitni rad na način i po postupku kojim se omogućava postizanje propisanih principa, cilјeva i standarda postignuća, programa obrazovanja i vaspitanja i vrednovanja rezultata učenja, za koga prosvetni savetnik utvrdi da nije otklonio nedostatke u svom radu, ni posle datih stručnih primedbi, predloga i upozorenja u pisanom obliku, na osnovu čega je dva puta negativno ocenjen od strane različitih prosvetnih savetnika;

2) se prema izveštaju prosvetnog savetnika nije stručno usavršavao, a prosvetni savetnik u svom izveštaju utvrdi da razlozi za to nisu opravdani.

**Ministar rešenjem odlučuje o suspenziji licence, a suspenzija licence traje najduže šest meseci**. Nastavnik, vaspitač i stručni saradnik za vreme trajanja suspenzije licence **ostvaruje pravo na naknadu plate u visini od 65% plate** koju je primio za mesec koji prethodi mesecu u kome mu je suspendovana licenca.

***Oduzimanјe licence nastavniku, vaspitaču i stručnom saradniku***

Jednu od **najbitnijih novina Zakona o osnovama sistema obrazovanja i vaspitanja uvodi član 150. kojim je propisano oduzimanje licence nastavniku, vaspitaču i stručnom saradniku.**

Uslovi za oduzimanje licence su taksativno navedeni, i to:

- pravnosnažna presuda za krivično delo: nasilјa u porodici, oduzimanje maloletnog lica, zapuštanje i zlostavlјanje maloletnog lica ili rodoskvrnuće, primanje ili davanje mita, protiv polne slobode, pravnog saobraćaja i čovečnosti i drugih dobara zaštićenih međunarodnim pravom, bez obzira na izrečenu krivičnu sankciju;

- pravnosnažna sudska odluka kojom je utvrđena zakonitost rešenja o prestanku radnog odnosa zbog povrede zabrane iz čl. 110, 111. i 113. ovog zakona, odnosno po isteku roka za sudsku zaštitu;

- pravnosnažna sudska odluka kojom je utvrđena zakonitost rešenja o prestanku radnog odnosa zbog povrede zabrane iz člana 112. ovog zakona učinjene drugi put, odnosno po isteku roka za sudsku zaštitu;

- pravnosnažna sudska odluka kojom je utvrđena zakonitost rešenja o prestanku radnog odnosa zbog povrede radne obaveze iz člana 164. tač. 1)-6) ovog zakona, odnosno po isteku roka za sudsku zaštitu;

- odbijanje vršenja spolјašnjeg vrednovanja rada ili stručno-pedagoškog nadzora;

- ukoliko su se stekli uslovi za novu suspenziju prethodno suspendovane licence u skladu sa članom 149. ovog zakona.

Bitnu novinu predstavlјa odredba da se **licenca oduzima na period od pet godina**.

Izuzetno, lice kome je oduzeta licenca iz razloga propisanih u stavu 1. tačka 1) ovog člana (*pravnosnažna presuda za krivično delo*) nema pravo na njeno ponovno izdavanje niti na rad u ustanovi.

Lice kome je oduzeta licenca na period od pet godina, **po isteku tog roka može da podnese Ministarstvu zahtev za ponovno polaganje ispita za licencu**, a nakon dostavlјanja dokaza o položenom ispitu lice stiče pravo da Ministarstvu podnese zahtev za ponovno izdavanje licence.

***Zasnivanјe radnog odnosa u ustanovi***

Članom 152. **propisani su po redosledu načini zasnivanja radnog odnosa u ustanovi**, i to: na osnovu preuzimanja zaposlenog sa liste zaposlenih za čijim radom je u potpunosti ili delimično prestala potreba i zaposlenih koji su zasnovali radni odnos sa nepunim radnim vremenom (dalјe: preuzimanje sa liste), kao i na osnovu preuzimanja ili konkursa ako se nije moglo izvršiti preuzimanje sa liste. Zaposleni koji je u radnom odnosu na neodređeno vreme sa punim radnim vremenom može biti preuzet iako nije stavlјen na listu, ukoliko na toj listi nema lica sa odgovarajućim obrazovanjem, uz saglasnost zaposlenog i direktora ustanove i radne podgrupe iz člana 153. stav 7. ovog zakona.

Ustanove mogu vršiti i **uzajamno preuzimanje zaposlenih na neodređeno vreme**, na odgovarajuće poslove, na osnovu potpisanog sporazuma o uzajamnom preuzimanju uz prethodnu saglasnost zaposlenih, ako je razlika u procentu njihovog radnog angažovanja do 20%.

**Ukoliko nisu ispunjeni uslovi iz st. 1-3. ovog člana, radni odnos u ustanovi može se zasnovati na osnovu konkursa na neodređeno vreme i određeno vreme**, u skladu sa zakonom ili preuzimanjem iz druge javne službe, na način propisan zakonom kojim se uređuju radni odnosi u javnim službama.

***Preuzimanјe zaposlenog sa liste***

Članom 153. **uređeno je veoma važno pitanje radnih odnosa u prosveti. Naime, zakonski je uređeno pitanje preuzimanje zaposlenog sa liste, njegov status, prava, obaveze i odgovornosti**, te je propisano da zaposleni koji je u ustanovi u radnom odnosu na neodređeno vreme, a za čijim radom je u potpunosti prestala potreba, **smatra se neraspoređenim i ostvaruje pravo na preuzimanje sa liste, da za vreme dok ja na listi ostvaruje pravo na naknadu plate u visini od 65% plate** koju je primio za mesec koji prethodi mesecu u kome je ostao neraspoređen do preuzimanja sa liste, **a najkasnije do 15. septembra naredne školske godine**, nakon čega mu prestaje radni odnos i ostvaruje pravo na otpremninu. Bitna odredba je da zaposlenom, koji bez opravdanih razloga odbije preuzimanje sa liste, prestaje radni odnos bez prava na otpremninu, a posebna radna grupa, koju obrazuje ministar, prati i kontroliše preuzimanje sa liste i daje mišlјenje o opravdanosti razloga odbijanja preuzimanja sa liste.

Takođe, istim članom propisano je i da zaposleni za čijim radom je delimično prestala potreba i zaposleni koji je zasnovao radni odnos sa nepunim radnim vremenom, stavlјanjem na listu zaposlenih sa koje se vrši preuzimanje, **ostvaruje pravo na preuzimanje sa liste, ali i da ne ostvaruje druga prava koja ima zaposleni za čijim radom je u potpunosti prestala potreba tj. nema pravo na otpremninu u ustanovi u kojoj je prestala potreba za njegovim radom ukoliko je u drugoj ustanovi radno angažovan**.

***Radni odnos na neodređeno vreme***

Po pitanju zasnivanja radnog odnosa na neodređeno vreme, članom 154. **uređena je procedura izbora kandidata gde najbitniju novinu predstavlјa odredba da Komisija za izbor kandidata** koju formira direktor donosi rešenje o izboru kandidata, a žalba na ovo rešenje podnosi se direktoru.

***Radni odnos na određeno vreme***

Radni odnos na određeno vreme, uređen je članom 155. **U ovom slučaju uvodi se značajna novina u pogledu roka do kada se zasniva ugovor na određeno vreme u slučaju kada se na konkurs za prijem u radni odnos na neodređeno vreme ne prijavi nijedan kandidat ili nijedan od prijavlјenih kandidata ne ispunjava, odnosno do preuzimanja zaposlenog ili do konačnosti odluke o izboru kandidata po konkursu za prijem u radni odnos na neodređeno vreme i to najkasnije do 31. avgusta tekuće školske godin**e, čime je ukinuta mogućnost trajanja ugovora na određeno vreme više godina kako je do sada bio slučaj.

***Radno vreme zaposlenog u ustanovi***

Članom 159. **na precizniji način je uređeno radno vreme zaposlenog u ustanovi**, puno i nepuno radno vreme.

***Norma neposrednog rada nastavnika, vaspitača i stručnog saradnika***

Članom 160. uređena je norma neposrednog rada nastavnika, vaspitača i stručnog saradnika, te je propisano da **norma neposrednog rada nastavnika iznosi**: 1) **24 školska časa** (dalјe: čas) neposrednog rada sa učenicima, od čega 20 časova nastave obaveznih predmeta, izbornih programa i aktivnosti, s tim da se neposredni rad do 24 časa dopunjuje drugim aktivnostima (dopunski, dodatni, individualni, pripremni rad i drugi oblici rada) u skladu sa nastavnim planom; 2) **26 časova nastave** sa učenicima za nastavnike praktične nastave; 3) **20 časova radnog vremena** za nastavnika u školi za obrazovanje učenika sa smetnjama u razvoju koji izvodi nastavu i individualne oblike neposrednog rada sa učenicima; 4) **20 časova radnog vremena** za nastavnika razredne nastave u školi za obrazovanje odraslih koji izvodi nastavu i individualne oblike neposrednog rada sa učenicima/polaznicima.

U okviru punog radnog vremena u toku radne nedelјe, **norma neposrednog rada vaspitača je**: 1) **30 sati neposrednog vaspitno-obrazovnog rada** sa decom u predškolskoj ustanovi; 2) **20 sati neposrednog vaspitno-obrazovnog rada** sa decom u pripremnom predškolskom programu, u poludnevnom trajanju u predškolskoj ustanovi, odnosno osnovnoj školi; 3) **20 sati neposrednog vaspitno-obrazovnog rada** sa decom na ostvarivanju različitih programa i oblika, u poludnevnom trajanju u predškolskoj ustanovi.

***Teže povrede radne obaveze***

Članom 164. propisane su teže povrede radne obaveze zaposlenih u ustanovi, a **novinu predstavlјaju neopravdano odsustvo sa rada najmanje tri uzastopna radna dana, neovlašćeno prisvajanje, korišćenje i prikazivanje tuđih podataka**.

***Disciplinske mere***

Članom 166. definisane su disciplinske mere protiv zaposlenih u ustanovi. Odredbama ovog člana su na precizniji i celishodniji način uređena pitanja povreda radne obaveze. Mere za težu povredu radne obaveze iz člana 164. i povrede zabrane iz čl. 110-113. ovog zakona su **novčana kazna, udalјenje sa rada i prestanak radnog odnosa**, dok su za lakšu povredu radne obaveze propisane mere - **pisana opomena i novčana kazna u visini do 20% od plate** isplaćene za mesec u kome je odluka doneta u trajanju do tri meseca.

**Novčana kazna za težu povredu radne obaveze izriče se u visini od 20%-35% od plate** isplaćene za mesec u kome je odluka doneta, **u trajanju do šest meseci**.

Takođe, propisana je i **postupnost za povredu zabrane** propisane članom 112. ovog zakona, te za prvu povredu izriče se novčana kazna ili privremeno udalјenje sa rada tri meseca, dok za ponovlјenu navedenu povredu izriče se mera kao i u slučaju povrede zabrane propisane čl. 110, 111. i 113. ovog zakona - prestanak radnog odnosa. Zaposlenom koji učini povredu radne obaveze iz člana 164. tač. 1)-7) ovog zakona, takođe se izriče mera prestanka radnog odnosa.

Za povredu radne obaveze iz člana 164. tač. 8)-18) ovog zakona izriče se novčana kazna ili udalјenje sa rada u trajanju do tri meseca, a mera prestanka radnog odnosa ukoliko su navedene povrede učinjene svesnim nehatom, namerno ili u cilјu pribavlјanja sebi ili drugome protivpravne imovinske koristi.

**Novinu predstavlјa i odredba da zaposlenom prestaje radni odnos od dana prijema konačnog rešenja direktora**.

***Prestanak radnog odnosa***

Novinu u članu 167. predstavlјa odredba da radni odnos zaposlenog u ustanovi prestaje sa navršenih 65 godina života i najmanje 15 godina staža osiguranja. **Zakon nije ostavio mogućnost produženja radnog odnosa na bilo koji način**.

Istim članom propisano je da zaposlenom prestaje radni odnos **ako se u toku radnog odnosa utvrdi da ne ispunjava uslove iz člana 139. stav 1. ovog zakona ili ako odbije da se podvrgne lekarskom pregledu u nadležnoj zdravstvenoj ustanovi na zahtev direktora**, a novinu predstavlјa odredba da **zaposlenom kome prestane radni odnos zato što ne ispunjava uslov da ima psihičku, fizičku i zdravstvenu sposobnost za rad sa decom i učenicima ostvaruje pravo na otpremninu**.

**VIII. Nadzor (čl. 168-173)**

***Savetnik - spoljni saradnik***

Članom 172. propisan je postupak za izbor savetnika - spolјnog saradnika. **Novinu predstavlјaju odredbe da se izbor savetnika vrši pored konkursa i na predlog prosvetnog savetnika ili zavoda**, da se uslovi dokazuju prilikom prijave na konkurs, odnosno dostavlјaju se prosvetnom savetniku ili zavodu i proveravaju se tokom angažovanja savetnika.

Savetnik **može da bude isklјučen sa liste ako se na osnovu vrednovanja rada oceni da zadatke ne izvršava na kvalitetan način**.

**IX. Evidencije u obrazovanјu i vaspitanјu (čl. 174-184)**

Čl. 174-184. uvodi se **Jedinstveni informacioni sistem u prosveti (JISP)** kao sveobuhvatni sistem vođenja evidencije, odnosno podataka o deci, učenicima, odraslima i zaposlenima u ustanovi.

Glavnu novinu predstavlјa i uvođenje **Jedinstvenog obrazovnog broja (JOB)** koji prati njegovog nosioca kroz sve nivoe formalnog obrazovanja i vaspitanja i predstavlјa klјuč za povezivanje svih podataka o detetu, učeniku i odraslom u JISP-u. JOB predstavlјa **individualnu i neponovlјivu oznaku koja se sastoji od 16 karaktera i koja se dodelјuje detetu, učeniku i odraslom u automatizovanom postupku preko JISP-a, na zahtev ustanove, pri prvom upisu u ustanovu**.

**XI. Finansiranјe delatnosti ustanova čiji je osnivač Republika Srbija, Autonomna pokrajina i jedinica lokalne samouprave (čl. 186-190)**

***Sredstva u budžetu jedinice lokalne samouprave***

Član 189. propisuje za koje namene se obezbeđuju sredstva u budžetu jedinice lokalne samouprave, a novinu predstavlјa odredba da se za ostvarivanje delatnosti predškolskog vaspitanja i obrazovanja (poludnevni i celodnevni boravak, ishrana, nega i preventivna zaštita dece predškolskog uzrasta) obezbeđuju sredstva **u visini do 80% od ekonomske cene po detetu**.

**XIII. Prelazne i završne odredbe (čl. 197-210)**

Od prelaznih i završnih odredbi najbitnije su sadržane u članu 206. Naime, odredbom ovog člana utvrđeno je da **nastavnici, vaspitači i stručni saradnici koji obavlјaju obrazovno-vaspitni rad u školi, a koji su ispunjavali uslove u pogledu stepena i vrste obrazovanja po propisima koji su važili prilikom prijema u radni odnos, mogu i dalјe da obavlјaju obrazovno-vaspitni rad u školi i mogu biti preuzeti**.

Takođe, propisano je da zaposlenom koji je neraspoređen u smislu ovog zakona (u potpunosti prestala potreba za radom), **a nije preuzet sa liste za preuzimanje do 1. decembra 2017. godine, radni odnos prestaje do 31. decembra 2017. godine i ostvaruje pravo na otpremninu na način propisan *Zakonom o načinu određivanja maksimalnog broja zaposlenih u javnom sektoru ("Sl. glasnik RS", br. 68/2015 i 81/2016 - odluka US)***.

Treba istaći i odredbe člana 207. kojim je propisano da **nastavnik sa stečenim specijalističkim strukovnim studijama drugog stepena koji je ispunjavao uslove i zasnovao radni odnos u ustanovi do stupanja na snagu ovog zakona, smatra se da ispunjava uslove iz člana 140. ovog zakona, s obzirom na to da je novim Zakonom o visokom obrazovanju propisano da su specijalističke strukovne studije - studije prvog stepena**.